‘अनुशासन प्रियता विद्यार्थ्यांना यशाच्या शिखरापर्यंत पोहचवते’; कविता कडू पाटील

पिंपरी चिंचवड : विद्यार्थी जीवनात शिस्तप्रिय असणे अत्यंत महत्त्वाचे आहे. अनुशासन प्रियता विद्यार्थ्यांना यशाच्या शिखरापर्यंत नेऊन पोचवते असे मत गायत्री इंग्लिश मीडियम स्कूलच्या व्यवस्थापकीय संचालिका कविताताई कडू पाटील म्हणाल्या.

गायत्री इंग्लिश मिडीयम स्कूलचा पदग्रहण समारंभ शनिवारी (दि. 26) साजरा करण्यात आला. शालेय निवडणुकीमध्ये निवडून आलेल्या प्रमुख विद्यार्थ्यांना प्रमुख पाहुण्यांच्या हस्ते सन्मानित करण्यात आले. या कार्यक्रमासाठी कारगिल विजय दिवस निवडण्यात आला. यातून मुलांना नेतृत्वगुण समजावून सांगण्यात आले.

या कार्यक्रमासाठी प्रमुख पाहुणे म्हणून तोमिओ इसोगाई, संस्था अध्यक्ष विनायक भोंगाळे , संस्था सचिव संजय भोंगाळे, व्यवस्थापकीय संचालिका कविता कडू पाटील, विश्वस्त सरिता विखे पाटील, मुख्य कार्यकारी अधिकारी अंजली भागवत, विपणन प्रमुख शैलेंद्र सिंग, सर्व मुख्याध्यापक-उपमुख्याध्यापक, सर्व शिक्षकवृंद उपस्थित होते.

हेही वाचा – भाटघर धरण ९५% तर निरा देवघर ८५% भरले; नदीकाठच्या गावांना सतर्कतेचा इशारा

कार्यक्रमासाठी प्रमुख पाहुणे म्हणून उपस्थित असलेल्या तोमिओ इसोगाई यांनी मुलांना करिअर संधी, शिक्षणाचे विविध विभाग, भारत आणि जपान या दोन राष्ट्रांमधील शैक्षणिक फरक, रोजगाराच्या संधी, आणि दोन्ही देशांच्या संस्कृती विषयी माहिती दिली. भारतातील हुशार तरुणांची जपानला गरज आहे. भारत आणि जपान मधील संस्कृती थोडीफार मिळतीजुळती आहे. येथील बऱ्याच देवांची पूजा जपानमध्येही केली जाते. पुढील महिन्यात येणारा गणेशोत्सव जपानमध्येही आम्ही साजरा करतो.

व्यवस्थापकीय संचालिका कविता कडू पाटील म्हणाल्या की, संस्था अध्यक्ष विनायक भोंगाळे यांचे स्वप्न आहे की, मुलांना अभ्यासासोबत एक चांगला उद्योजक करायचे आहे. आज कारगिल विजय दिनानिमित्त आपण हा कार्यक्रम साजरा करतोय, जेणेकरून तुम्हा मुलांमध्ये नेतृत्वगुण विकसित व्हावा. निवडून आलेल्या सर्व विद्यार्थ्यांची काय जबाबदारी आहे, ती त्यांनी मुलांना समजावून सांगितली. त्या म्हणाल्या, तुम्ही शिस्त अंगिकारली पाहिजे, प्रत्येक नियमांचे पालन तुम्ही आधी केले पाहिजे व बाकी विद्यार्थ्यांनाही ते शिकविले पाहिजे. आपण शिस्तप्रिय असणे किती महत्वाचे आहे हे त्यांनी त्यांच्या भाषणातून सांगितले.